PRIENŲ RAJONO SAVIVALDYBĖS administracijos

kultūros IR Turizmo skyrius

Biudžetinė įstaiga. Laisvės a. 12, LT-59126 Prienai,

tel. +370 319 61 106, el. p. kulturajs@prienai.lt.

Duomenys kaupiami ir saugomi Juridinių asmenų registre, kodas 288742590

___________________________________________________________________________________________________

Prienų rajono savivaldybės tarybai

SPRENDIMO „DĖL PRIENŲ RAJONO SAVIVALDYBĖS KULTŪROS IR LAISVALAIKIO CENTRŲ NUOSTATŲ PATVIRTINIMO“ PROJEKTO

AIŠKINAMASIS RAŠTAS

Sprendimo projekto tikslas:

Įgyvendinti Lietuvos Respublikos vietos savivaldos įstatymo, Lietuvos Respublikos biudžetinių įstaigų įstatymo ir Lietuvos Respublikos kultūros centrų įstatymo nuostatas.

Uždavinys:

Patvirtinti naujus Prienų rajono savivaldybės kultūros ir laisvalaikio centrų nuostatus.

Siūlomos teisinio reguliavimo nuostatos:

Sprendimo projektas parengtas vadovaujantis Lietuvos Respublikos vietos savivaldos įstatymo 15 straipsnio 2 dalies 9 punktu, Lietuvos Respublikos biudžetinių įstaigų įstatymo 5 straipsnio 2 dalimi, 3 dalies 1 punktu, 4 dalimi, 7 straipsnio 6 dalimi, Lietuvos Respublikos kultūros centrų įstatymo 11 straipsniu.

2024 m. sausio 1 d. įsigaliojo Lietuvos Respublikos biudžetinių įstaigų įstatymo Nr. I-1113 pakeitimo įstatymas bei Lietuvos Respublikos vietos savivaldos įstatymo Nr. I-533 pakeitimo įstatymas. Įsigaliojusiame Biudžetinių įstaigų įstatyme buvo patikslinta biudžetinės įstaigos samprata; pakoreguotos biudžetinės įstaigos teisės ir pareigos; patikslintos biudžetinės įstaigos savininko teises įgyvendinančios institucijos kompetencijos; nustatyti biudžetinės įstaigos nuostatų reikalavimai; įtvirtintos nuostatos dėl biudžetinės įstaigos vadovo priėmimo į pareigas ir jo kadencijų skaičiaus; nustatytos biudžetinės įstaigos vadovo kompetencijos.

Lietuvos Respublikos vietos savivaldos įstatymo pakeitimo įstatyme nustatyta, kad savivaldybės taryba nebetvirtina savivaldybės biudžetinių įstaigų struktūros, darbo užmokesčio fondo, didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus. Atsižvelgiant į aukščiau nurodytą pasikeitusį teisinį reguliavimą ir siekiant išvengti teisinės kolizijos, parengti nauji Balbieriškio, Jiezno, Prienų, Stakliškių ir Veiverių kultūros ir laisvalaikio centrų nuostatai.

Laukiami rezultatai:

Bus patvirtinti Balbieriškio, Jiezno, Prienų, Stakliškių ir Veiverių kultūros ir laisvalaikio centrų nuostatai, atitinkantys galiojančius teisės aktus.

Lėšų poreikis ir šaltiniai:

Papildomų lėšų nereikės.

Kiti sprendimui priimti reikalingi pagrindimai, skaičiavimai ar paaiškinimai:

Nėra.

Lyginamasis variantas:

Pridedami Balbieriškio, Jiezno, Prienų, Stakliškių ir Veiverių kultūros ir laisvalaikio centrų nuostatų lyginamieji variantai.

Vyriausioji specialistė,

pavaduojanti skyriaus vedėją	Irena Urbanavičienė